ซีไอเอ็มบีเพิ่มทุน
ขายผู้ถือหุ้นเดิม4.89พันล้านเคทีซีคลอดหุ้นกู้ดอกดี6พันล.
18 ก.ค. 2555

ขายผู้ถือหุ้นเดิม4.89พันล้านเคทีซีคลอดหุ้นกู้ดอกดี6พันล.
“ซีไอเอ็มบี ไทย” เตรียมขายหุ้นเพิ่มทุน 4,894 ล้านบาท รองรับสินเชื่อ “เคทีซี” เปิดจองหุ้นกู้ระยะยาว 3 ชุด 6,000 ล้านบาท
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ธนาคารได้กำหนดระยะเวลารับจองซื้อหุ้นและรับชำระเงินค่าหุ้นสามัญเพิ่มทุนจำนวน 4,894,780,426 หุ้น หรือคิดเป็นมูลค่า 4,894 ล้านบาท ตามมติของที่ประชุมใหญ่สามัญผู้ถือหุ้นครั้งที่ 18 ของธนาคาร เมื่อวันที่ 12 เม.ย. 2555 ซึ่งมีมติอนุมัติให้เพิ่มทุนจดทะเบียนของธนาคาร จาก 8,157,967,378 บาท เป็น 10,605,357,591 บาท 
ทั้งนี้ ธนาคารจะจัดสรรให้แก่ผู้ถือหุ้นเดิมของธนาคารตามสัดส่วนการถือหุ้น ในอัตรา 3 หุ้นใหม่ต่อ 10 หุ้นเดิม และเสนอขายในราคา 1 บาทต่อหุ้น กรณีถ้ามีหุ้นเพิ่มทุนเสนอขายที่เหลือจากการเสนอขายตามสิทธิ ธนาคารจะนำหุ้นที่เหลือไปจัดสรรให้แก่ผู้ถือหุ้นทุกรายที่จองซื้อเกินสิทธิตามสัดส่วนการถือหุ้นจนกว่าหุ้นดังกล่าวจะหมดลง
“การเพิ่มทุนครั้งนี้ มีวัตถุประสงค์เพื่อเพิ่มความแข็งแกร่งด้านเงินกองทุน ซึ่งจะทำให้ธนาคารสามารถขยายสินเชื่อเพิ่มขึ้นได้อีก 3-4 หมื่นล้านบาท เพื่อให้สอดคล้องกับความต้องการสินเชื่อในตลาด ที่มีปริมาณสูงขึ้นตามการเจริญเติบโตทางเศรษฐกิจ” นายสุภัค กล่าว 
นายสุภัค กล่าวอีกว่า ธนาคารยังคงเป้าหมายการเติบโตของสินเชื่อในปีนี้ไว้ที่ 20-30% เมื่อเทียบกับปีที่แล้ว ซึ่งธนาคารสามารถขยายสินเชื่อได้ 27% เพราะเล็งเห็นความต้องการสินเชื่อที่มีเข้ามาอย่างต่อเนื่อง โดยเฉพาะลูกค้ารายย่อยและลูกค้าเอสเอ็มอี 
ดังนั้น การเพิ่มทุนอีก 4,894 ล้านบาทรอบนี้จึงเป็นไปตามข้อกำหนดของทางการ ที่ต้องการควบคุมขนาดของเงินกองทุนต่อสินทรัพย์เสี่ยงให้สอดคล้องกับปริมาณการขยายสินเชื่อที่จะเติบโตขึ้น
ด้านนายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า บริษัทได้เปิดจำหน่ายหุ้นกู้ระยะยาว โดยจะนำเสนอหุ้นกู้ด้วยกัน 3 ชุด รวมมูลค่า 6,000 ล้านบาท 
หุ้นชุด 2 ปี จ่ายดอกเบี้ย 4.9% เสนอขายไม่เกิน 2,500 ล้านบาท หุ้นกู้ชุดอายุ 3 ปี จ่ายดอกเบี้ย 5.2% เสนอขายไม่เกิน 3,500 ล้านบาท และหุ้นกู้ชุดอายุ 4 ปี จ่ายดอกเบี้ย 5.4% โดยกำหนดจ่ายดอกเบี้ยในทุก 3 เดือน กำหนดวงเงินเสนอขายขั้นต่ำที่ 1 แสนบาท และทวีคูณของ 1 แสนบาท แต่เสนอขายรายละไม่เกิน 1,000 ล้านบาท 
“หุ้นกู้ที่เปิดจำหน่ายในครั้งนี้ เป็นหุ้นกู้ชนิดระบุชื่อผู้ถือ ไม่มีหลักประกัน ไม่ด้อยสิทธิ และมีผู้แทนผู้ถือหุ้นกู้ โดยเงินทุนที่ได้จากการระดมทุนครั้งนี้ บริษัทจะนำไปใช้ชำระคืนเงินกู้ยืมเป็นเงินทุนหมุนเวียน รวมทั้งนำไปใช้ขยายธุรกิจและบริการที่จะเกิดขึ้นในอนาคต” นายระเฑียร กล่าว
นายระเฑียร กล่าวว่า สำหรับผู้ถือหุ้นกู้ระยะสั้นเคทีซี สามารถจองซื้อได้ในวันที่ 25 ก.ค. 2555 ผู้ถือหุ้นกู้ KTC128A ที่ไม่ใช่ผู้ลงทุนสถาบันจองซื้อได้ในวันที่ 26 ก.ค. 2555 ผู้ลงทุนทั่วไป จองซื้อได้ในวันที่ 30-31 ก.ค. 2555 และวันที่ 13 ส.ค. 2555
สำหรับผู้ลงทุนสถาบันสามารถจองซื้อได้ในวันที่ 3 ส.ค. 2555 ผ่าน 4 ตัวแทนในการรับจองซื้อหุ้นกู้และชำระเงิน ได้แก่ ธนาคารกรุงไทย ธนาคารซีไอเอ็มบี ไทย ธนาคารธนชาต และธนาคารยูโอบี